Fechet, despre pericolul inundațiilor: 200 de baraje de importanță deosebită sunt autorizate. Alte 1.800 sunt de importanță mai mică
Ministrul Mediului, Mircea Fechet, a declarat, vineri seară, în cadrul emisiunii „LIVE cu Alexandru Rotaru” de la Digi24, că cele aproximativ 200 de baraje de importanță deosebită, barajele mari din România, „sunt 100% autorizate, 100% verificate”. Pe lângă acestea, spune ministrul, mai există alte 1.800 de importanță mai mică, din categoriile C și D, însă, din acestea, cele mai multe baraje neautorizate sunt fie în proprietatea unor țerți care, de multe ori, „uită să le reautorizeze”, ori unele n-au fost vreodată autorizate. El de asemenea a dat asigurări că nu este niciun fel de problemă cu cei 1.200 de km de apărare la Dunăre.